
REFERAT

privind modificarea şi completarea Hotărârii nr.32/15.02.2011, privind aprobarea bugetului multianual pentru proiectele cu finanţare internaţională

Prin HG nr. 998/2008 Municipiul Timişoara, a fost desemnat unul dintre cei 7 poli naţionali de creştere în care se realizează cu prioritate investiţii din programele cu finanţare comunitară şi naţională în vederea asigurării creşterii economice şi creării de locuri de muncă.

Pentru încurajarea dezvoltării polilor de creştere au fost alocate fonduri nerambursabile prin Axa prioritară 1 ,,Sprijinirea dezvoltării durabile a oraşelor – poli urbani de creştere” a Programului Operaţional Regional (POR) al cărui obiectiv general  îl reprezintă creşterea calităţii vieţii şi crearea de noi locuri de muncă, prin reabilitarea infrastructurii urbane, îmbunătăţirea serviciilor urbane, inclusiv a serviciilor sociale, precum şi prin dezvoltarea structurilor de sprijinire a afacerilor şi a antreprenoriatului. 

Pentru accesarea fondurilor nerambursabile prin Axa prioritară 1, Municipiul Timişoara a elaborat Planul Integrat de Dezvoltare al Polului de creştere Timişoara (PID), care împreună cu lista proiectelor prioritare au fost avizate de către Comitetului de Management pentru Coordonarea instrumentelor structurale (C.M.C.) prin Decizia nr. 7 din data de 17.05.2010.

Implementarea planurilor integrate de dezvoltare urbană pe termen mediu sau lung, are ca scop regenerarea arealelor urbane  (zone de acţiune urbană), clar delimitate spaţial în cadrul oraşelor, cu impact atât asupra dezvoltării de ansamblu a oraşului, cât şi a zonei înconjurătoare.

În plenul din data de 15.02.2011, au fost aprobate următoarele HCL-uri:

· HCL nr.32/15.02.2011 privind aprobarea bugetului multianual pentru proiectele cu finanţare internaţională;

· HCL nr.31/15.02.2011 privind aprobarea bugetului local al Municipiului Timişoara pe anul 2011.
În cadrul plenului din data sus menţionată a fost formulat un amendament la proiectul de HCL privind aprobarea bugetului local al Municipiului Timişoara pe anul 2011, prin care s-au introdus 3 obiective noi, în valoare totală de 600.000 lei, conform Anexei 2, cuprinzând 3 proiecte finanţate de asemenea din fonduri nerambursabile, după cum urmează:

· „Clădire educaţională multifuncţională la Grădina Zoologică Timişoara”
· „Biodiversitatea şi protecţia mediului – o abordare responsabilă a problemelor de mediu a două oraşe înfrăţite” – BIOTOWNS HURO/0901/128/1.3.4

· „O abordare inclusivă, de la egal la egal, a conurbaţiilor şi aglomerării urbane largi, pentru participare la Convenţia Primăriilor” – CONURBANT CIP-IEE-2010 nr. 271380

De asemenea se doreşte modificare poziţiei numărul 9 din tabelul prevăzut în Anexa 1 la HCL nr.32/15.02.2011 privind aprobarea bugetului multianual pentru proiectele cu finanţare internaţională, deoarece suma prevăzută la acea poziţie era cea aferentă anului în curs, ori se prevede semnarea contractului de finanţare mult mai repede decât estimat, trebuind să fie alocată o sumă mai mare, acoperitoare atât pentru proiectare cât şi pentru execuţie.
Având în vedere cele menţionate mai sus,

Propunem :

1. Modificarea poziţiei numărul 9 din tabelul prevăzut în Anexa 1 la HCL nr.32/15.02.2011 privind aprobarea bugetului multianual pentru proiectele cu finanţare internaţională, conform Anexei 1 la prezentul referat;
2. Aprobarea includerii în bugetul multianual pentru proiectele cu finanţare internaţională a proiectelor:

- „Clădire educaţională multifuncţională la Grădina Zoologică Timişoara”; 
- „Biodiversitatea şi protecţia mediului – o abordare responsabilă a problemelor de mediu a două oraşe înfrăţite” – BIOTOWNS HURO/0901/128/1.3.4; 
- „O abordare inclusivă, de la egal la egal, a conurbaţiilor şi aglomerării urbane largi, pentru participare la Convenţia Primăriilor” – CONURBANT CIP-IEE-2010 nr. 271380, cu finanţare internaţională conform Anexei 2 la prezentul referat, în valoare totală de 600.000 lei.

